
[bookmark: TextBodyBegin]Европейският парламент,
–	като взе предвид Делегиран регламент на Комисията от 20 ноември 2025 г. за допълнение на Регламент (ЕС) 2023/956 на Европейския парламент и на Съвета чрез конкретизиране на условията за акредитиране на проверяващите органи, за контрол и надзор над акредитираните проверяващи органи, за отнемане на акредитацията и за взаимно признаване и партньорска оценка на органите по акредитация (C(2025)07845),
–	като взе предвид писмото на Комисията от 24 ноември 2025 г., с което последната отправя искане към Европейския парламент да заяви, че няма да представя възражения срещу делегирания регламент на Комисията от 20 ноември 2025 г.,
–	като взе предвид писмото от 4 декември 2025 г. на комисията по околна среда, климат и безопасност на храните до председателя на Съвета на председателите на комисии,
–	като взе предвид член 290 от Договора за функционирането на Европейския съюз,
–	като взе предвид Регламент (ЕС) 2023/956 на Европейския парламент и на Съвета от 10 май 2023 г. за създаване на механизъм за корекция на въглеродните емисии на границите[footnoteRef:1], и по-специално член 18, параграф 3 и член д28, параграф 7 от него, [1:  	OВ L 130, 16.5.2023 г., стр. 52, ELI: http://data.europa.eu/eli/reg/2023/956/oj.] 

–	като взе предвид член 114, параграф 6 от своя Правилник за дейността,
–	като взе предвид препоръката за решение на комисията по околна среда, климат и безопасност на храните,
–	като взе предвид обстоятелството, че не са представени възражения в срока, предвиден в член 114, параграф 6, трето и четвърто тире от своя Правилник за дейността, който срок изтече на 16 декември 2025 г.,
А.	като има предвид, че с Регламент (ЕС) 2023/956 се създава механизъм за корекция на въглеродните емисии на границите (МКВЕГ) с цел справяне с емисиите на парникови газове, съпътстващи определени стоки, внасяни на митническата територия на Съюза, за да се предотврати рискът от изместване на въглеродни емисии и да се създадат стимули за намаляване на въглеродните емисии в световен мащаб.
Б.	като има предвид, че съгласно Регламент (ЕС) 2023/956, когато съпътстващите емисии на стоки, внасяни на митническата територия на Съюза от 2026 г. нататък, се определят въз основа на действителни стойности, те трябва да бъдат проверени от проверяващ орган;
В.	като има предвид, че с член 18, параграф 3 от Регламент (ЕС) 2023/956 на Комисията се предоставя правомощието да приема делегирани актове за допълване на посочения регламент чрез конкретизиране на условията за акредитиране, посочени в член 18, параграф 2 от същия регламент, за контрол и надзор над акредитираните проверяващи органи, за отнемане на акредитацията и за взаимно признаване и партньорска оценка на органите по акредитация;
Г.	като има предвид, че на 20 ноември 2025 г. Комисията предаде на Парламента делегирания регламент, с което беше открит двумесечният период за контрол, през който Парламентът може да повдигне възражения срещу този делегиран регламент;
Д.	като има предвид, че с делегирания регламент на Комисията се конкретизират условията, при които националните органи по акредитация трябва да предоставят акредитация за целите на МКВЕГ въз основа на подкрепящата документация, представена от заявителя, и способността на заявителя да прилага принципите на проверка; като има предвид, че с делегирания регламент на Комисията също така се конкретизират условията за контрола и надзора над акредитираните проверяващи органи, като за тази цел се уточняват изискванията и дейностите по проверка на проверяващите органи, приложимите административни мерки, включително отнемането на акредитацията, както и обменът на информация между националните органи по акредитация, националните компетентни органи и Комисията; като има предвид, накрая, че с делегирания регламент на Комисията се конкретизират условията за взаимно признаване и партньорска оценка на националните органи по акредитация, включително всички необходими коригиращи действия от страна на държавите членки;
Е.	като има предвид, че в съответствие с член 36, параграф 2, буква б) от Регламент (ЕС) 2023/956 разпоредбите, свързани с функционирането на МКВЕГ, трябва да се прилагат от 1 януари 2026 г., след края на преходния период; като има предвид, че тези разпоредби не могат да функционират, без делегираният регламент на Комисията да се прилага от 1 януари 2026 г.;
1.	заявява, че не възразява срещу делегирания регламент на Комисията;
2.	възлага на своя председател да предаде настоящото решение на Съвета и на Комисията.

